SIFUNDVO 11
Kungani Siya Emihlanganweni Lemikhulu?
Kungani labantfu bajabulile? Kungobe bakulomunye wemihlangano yetfu. Njengetinceku taNkulunkulu tasendvulo lebetiniketwe sicondziso sekutsi tihlangane katsatfu ngemnyaka, natsi sihlale sikubuke ngalabovu kuhlangana njengelicembu lelikhulu. (Dutheronomi 16:16) Minyaka yonkhe, siba nemihlangano lemitsatfu: imihlangano yesigodzi leba kabili ngemnyaka letsatsa lilanga linye kanye nemhlangano wesifundza lotsatsa emalanga lamatsatfu. Sizuza njani kulemibutsano?
Icinisa buzalwane betfu bebuKhristu. Njengobe nema-Israyeli abejabulela kudvumisa Jehova “embikwemabandla lamakhulu,” natsi siyakujabulela kukhonta Jehova sindzawonye kulemibutsano lebalulekile. (Tihlabelelo 26:12; 111:1) Lemihlangano ivula ematfuba ekutsi sihlangane naboFakazi bakulamanye emabandla ngisho nabakulamanye emave. Ngesikhatsi selikhefu, sijabulela kudla ndzawonye endzaweni yemhlangano futsi loko kusenta sichubeke sijabulela budlelwane lobuhle. (Imisebenti 2:42) Sitibonela ngewetfu lutsandvo loluhlanganisa “bazalwane” betfu emhlabeni wonkhe.
Iyasisita sitfutfukise buhlobo betfu naJehova. Ema-Israyeli azuza ‘ngekuwacondzisisa kahle lawo mavi’ emiBhalo lachazelwa wona. (Nehemiya 8:8, 12) Natsi siyatijabulela ticondziso teliBhayibheli lesititfola emihlanganweni yetfu. Luhlelo ngalunye lusekelwa emBhalweni. Tinkhulumo letimnandzi letifaka ekhatsi letiluchungechunge nalokuhlangenwe nako, tisifundzisa kutsi singayenta njani intsandvo yaNkulunkulu ekuphileni kwetfu. Siyakhutsateka nasiva lokuhlangenwe nako kwalabo labakhonako kuphila imphilo yebuKhristu kuletikhatsi letimatima. Emihlanganweni yesifundza, ema-drama labukelwako enta sitibone ngemehlo tindzaba lokukhulunywa ngato eBhayibhelini aphindze asifundzise tifundvo lesingatisebentisa. Kuyo yonkhe imihlangano, labo labatinikele kuNkulunkulu, bayabhajatiswa.
Kungani imihlangano ingimibutsano lejabulisako?
Ungazuza njani ngekuya emhlanganweni?
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn